钦定古今图书集成/明伦汇编/官常典/第516卷 > 高彪
## 钦定古今图书集成/明伦汇编/官常典/第516卷 > 高彪

按《金史》本传：“彪本名召和失，辰州渤海人。祖安国，辽
兴、辰、开三镇节度使。父六哥，左承制，官至刺史。彪始
生，其父用术者言，为其时日不利于己，欲不举，其母
为营护。居数岁，竟逐之，彪匿于外家。辽人调兵东京
时，六哥已老，当从军，怅然谓所亲曰：‘吾儿若在，可胜
兵矣’。所亲具以实告，因代其父行。战于出河店，辽兵”
败走，彪独力战，军帅见之曰：“此勇士也。”令生致之。斡
鲁攻东京，六哥率其乡人迎降，以为榆河州千户。久
之，告老，彪代领其众。都统杲攻中京，彪领谋克，从斡
鲁破辽将合鲁燥及韩庆民于高、惠之境。已而驻军
武安，合鲁燥以劲兵二万来袭，从斡鲁出战，与所部
皆去马先登，奋击败之。奚人负险拒命，所在屯结，彪
屡战有功。宗望攻平州，彪徇地西北道，破敌，招降石
家山寨。再从宗望伐宋，为猛安。师次真定，彪率兵士
七十人，临城筑甬道，城中夜出兵焚攻具，彪击走之。
大军围汴，以五十骑屯于东南水门，宋人再以重兵
出战，彪皆败之。师还，屯镇河朔，复破敌于霸州，擒其
裨将祝昂。河间夜出兵二万袭我营垒，彪率三谋克
兵击败之。天会五年，授静江军节度使、寿州刺史。明
年，伐宋，从帅府徇地山东，攻城克敌，数被重赏。七年，
师至睢，彪以所部招诱京西人民，攻柘县，其官吏出
降，彪独与五十馀骑入城。继而城中三千馀人复叛，
彪率其众力战败之，抚安其民而还。从梁王宗弼袭
康王，至杭州，师还，宋将韩世忠以战舰数百扼于江
北。宗弼引而西，将至黄天荡，敌舟三十馀，来逼南岸，
其一先至者载兵士二百馀，彪度垂及，以钩拽之，率
勇士数十，跃入敌舟，所杀甚众，馀皆逼死于水中。明
年，从攻陕西，师至宁州，彪与宗人昂率兵三千取廓
州。始至，有来降者，言“城东北隅守兵将谋”为内应，彪
即夜从家奴二人以登，左右守者觉之，彪与从者皆
殊死战，诸军继进，遂克其城。从攻和尚原及仙人关，
与阿里监护漕粮，并战舰至亳州，宋人以舟五十艘
阻河路，击败之，擒其将萧通击涟水贼水寨，进取涟
水军，其官民已遁去，悉招降之。彪勇健绝人，能日行
三百里，身被重铠，历险如飞，及临敌，身先士卒，未尝
反顾，大小数十战，率以少击众，无不胜捷。齐国既废，
摄滕阳军以东诸路兵马都统，抚谕徐、宿、曹、单、滕阳
及其属邑，皆按堵如故。为武宁军节度使，颇黩货，尝坐赃，海陵以其勋旧，杖而释之。改忻州防御使，历安
化、安国、武胜军节度使，迁行台兵部尚书，改京兆尹，
封郜国公。以忧去官。起复为武定军节度使、归德尹
正隆，例授金紫光禄大夫。久之，致仕，复起为枢密副
使、舒国公，赐名彪。卒，年六十七，谥“桓壮。”彪性机巧，通
音律，人无贵贱，皆温颜接之。